Diari Oficial de la Generalitat Valenciana


Sumari del DOGV 2586, del 15-09-1995 (1995/836113)

RESOLUCIÓ de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc entre la Conselleria de Treball i Afers Socials i la Unió General de Treballadors en matèria de Formació Professional Ocupacional.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2586

Data del DOGV
:   15-09-1995

Secció del DOGV
:   ALTRES DISPOSICIONS

Número del document
:   1995/836113


Data del document
:   14-07-1995

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 14 de juliol de 1995, de la Secretaria General de la Conselleria d'Administració Pública, per la qual es disposa la publicació del conveni marc entre la Conselleria de Treball i Afers Socials i la Unió General de Treballadors en matèria de Formació Professional Ocupacional.   
Subscrit, després de la tramitació prèvia reglamentària, entre la Conselleria de Treball i Afers Socials i la Unió General de Treballadors, el dia 6 d'abril de 1994, un conveni marc en matèria de Formació Professional Ocupacional, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0521/95, i que figura com a annex d'aquesta resolució.  
València, 14 de juliol de 1995.- El secretari general de la Conselleria d'Administració Pública.  
Conveni marc entre la Conselleria de Treball i Afers Socials i la Unió General de Treballadors en matèria de formació professional ocupacional.  
València, 6 d'abril de 1994  
Reunits  
D'una banda, el Sr. Francisco Javier Sanahuja Sanchis, conseller de Treball i Afers Socials, en representació de la Generalitat Valenciana i fent ús de les atribucions que li són conferides per la Llei 5/1983, de 30 de desembre, de Govern Valencià.  
D'altra part, el Sr. Rafael Recuenco Montero, en representació del sindicat Unió General de Treballadors del País Valencià -UGT-PV-, com a secretari general.  
Ambdues parts es reconeixen, en el concepte i en la representació que detenten, mútua capacitat per obligar-se recíprocament en virtut d'aquest instrument i manifesten:  
Que l'aprovació per part del Govern Valencià, en data 21 de febrer de 1994, del Pla Valencià de la Formació Professional, suposa una innovació substantiva de les polítiques destinades a incrementar el nivell de qualificació de la població activa valenciana, mitjançant l'assumpció d'un model actiu, flexible i descentralitzat que necessita, com a pressupost d'eficàcia, una correcta articulació de la participació social i una adequada corresponsabilització dels agents socials implicats.  
L'experiència adquirida per la Conselleria de Treball i Afers Socials en la gestió de programes de qualificació per a l'ocupació, especialment des de la recepció dels mitjans i serveis estatals realitzada pel Reial Decret 1.371/1992, de 13 de novembre, ha permés articular una xarxa de recursos posada al servei de l'increment de la competitivitat del sistema productiu valencià, en la qual participen, amb creixents nivells d'integració, les organitzacions sindicals més representatives en l'àmbit de la Comunitat Valenciana.  
La Unió General de Treballadors, actuant amb les funcions que li atribueix l'article setè de la norma fonamental, es constitueix en un dels pilars bàsics de tota política que tinga per objectiu la millora de les condicions socials dels treballadors. El seu nivell d'audiència sindical i la positiva experiència que demostra l'estreta col·laboració mantinguda amb la Generalitat en els camps de l'ocupació i de la formació aconsellen l'establiment d'un marc general que discipline aquesta col·laboració en un horitzó temporal estable, de manera que es puguen escometre actuacions a mitjà termini sense les restriccions que impliquen els convenis de periodicitat anual.  
Per això, ambdues representacions consenteixen a formalitzar un conveni de col·laboració que es regirà per les següents estipulacions:  
Primera. Aquest conveni, al qual les parts atribueixen expressament el caràcter de conveni marc, té com a objecte regular la realització, en règim de col·laboració, de programes de formació professional ocupacional, duts a cap per la Generalitat Valenciana i el sindicat UGT-PV.  
Segona. Aquest conveni estarà vigent durant els exercicis de 1994, 1995 i 1996, i quedarà definitivament resolt el 31 de desembre de 1996, si no és que, per un acord exprés, s'acorde la seua pròrroga durant un període major.  
La resolució anticipada sols serà possible si, qui la demanara, ho fera amb una antelació de dos mesos de la data en què haurà de tenir lloc i sempre que el sol·licitant es trobe al corrent en el compliment de les obligacions estipulades en aquest conveni marc o en els seus instruments de desplegament. Aquesta disposició s'entén sense perjudici del que estableix l'estipulació sisena.  
Tercera. Dins dels tres primers mesos de cada exercici i després de l'aprovació de la llei de pressupostos corresponent, la Conselleria de Treball i Afers Socials, una vegada conegudes les disponibilitats pressupostàries determinarà els crèdits que s'assignaran a la realització de programes de formació i inserció professional en col·laboració amb UGT-PV. L'organització sindical, en aquest mateix termini, realitzarà una proposta detallada de tals actuacions, i procurarà vetllar per la continuïtat de les accions desplegades en exercicis anteriors i per l'adequació d'aquestes a les directrius i les prioritats que s'assenyalen en les corresponents convocatòries anuals d'ajudes a programes de formació i inserció professional.  
A la vista de la documentació aportada, el Conseller de Treball i Afers Socials resoldrà o, si s'escau, proposarà al Govern Valencià, la concessió d'una subvenció a UGT-PV per l'import estimat de les accions en la realització en col·laboració de les quals s'aprove. La resolució o, si s'escau, la proposta, determinarà per a cadascuna de les actuacions:  
a) Contingut bàsic, mòduls formatius, col·lectius destinataris i nombre mínim d'alumnes.  
b) Nombre d'hores que comprén, diferenciant les que correponen a formació teòrica i a pràctica.  
c) Cost del finançament que assumeix la Generalitat.  
d) Data prevista d'iniciació i data màxima de finalització.  
e) Totes les altres circumstàncies que exigesca la normativa vigent.  
Quarta. Sense perjudici del que estableix el número anterior, en cas de ser necessari establir estipulacions addicionals o per altres circumstàncies d'índole anàloga es considerara convenient, el finançament de les accions previstes podrà realitzar-se mitjançant la subscripció de convenis singulars que, en tot cas, expressaran el que estableix l'estipulació anterior.  
Cinquena. El pagament del finançament que, en cada cas, assumesca la Generalitat, es realitzarà de forma individualitzada per a cada acció formativa, ajustant-se en la manera i en el temps al que determinen les corresponents lleis de pressupostos per al lliurament de les transferències corrents.  
Si no fóra possible determinar en la resolució o en el conveni corresponent, respecte d'alguna acció formativa, les circumstàncies que s'estableixen en l'estipulació tercera, això no serà obstacle per a l'aprovació d'aquella o d'aquest, però se suspendrà el primer lliurament fins que l'organització sindical comunique de manera fefaent les dades omeses.  
Quan el començament d'una acció formativa tinga excessivament ajornada en el temps la iniciació o si hi concorren altres circumstàncies que aconsellen l'assegurament de la deguda aplicació dels fons públics, el conseller de Treball i Afers Socials, per pròpia iniciativa, podrà exigir que els successius lliuraments es garantesquen suficientment amb un aval, fiança o garantia real.  
Sisena. Si s'incompliren les condicions convingudes en l'execució d'alguna acció formativa, el conseller de Treball i Afers Socials podrà disminuir la respectiva aportació, mitjançant els prorratejos oportuns. Si els incompliments foren reiterats, podrà resoldre's unilateralment aquest conveni.  
Setena. La justificació de les aportacions de la Generalitat es realitzarà en la forma que, en cada cas, establirà la corresponent convocatòria anual d'ajudes per a la realització d'accions de formació i inserció professional.  
Vuitena. El procés de captació i selecció d'alumnes de les accions formatives que es convenen s'ajustarà als criteris que determinarà la Direcció General de Formació i Inserció Professional prenent com a base el RD 631/93, pel qual es regula el Pla Nacional de Formació i Inserció Professional o norma que el substituesca, i en les seues disposicions de desplegament.  
Novena. Al final de cada curs es comprovarà el grau de capacitació adquirit pels alumnes. Aquesta comprovació serà realitzada per personal de la Conselleria de Treball i Afers Socials, sol·licitant al sindicat Unió General de Treballadors les col·laboracions tècniques que es consideren necessàries.  
Després de l'avaluació final, la Direcció General de Formació i Inserció Professional determinarà aquells alumnes que considere que han superat el nivell d'aptitud i els estendrà els certificats oportuns, on es farà constar la durada del curs i les matèries estudiades.  
Deu. La Conselleria de Treball i Afers Socials podrà concedir ajudes econòmiques als alumnes, seguint els criteris establerts en el RD 631/93, de 3 de maig, pel qual es regula el Pla Nacional de Formació i Inserció Professionals i normes concordants. Si es produira alguna modificació en l'esmentada normativa, aquesta afectarà el contingut d'aquesta estipulació.  
Onze. En el marc d'aquest conveni, la Unió General de Treballadors del País Valencià col·laborarà amb la Conselleria de Treball i Afers Socials en els processos d'inserció sòciolaboral dels beneficiaris de les accions formatives, en l'intercanvi d'informació tendent a garantir la globalitat de l'execució de les distintes accions i en el seguiment i en l'avaluació dels resultats obtinguts en els programes convinguts; mitjançant un acord de les parts, es podran ampliar els àmbits de la col·laboració amb la finalitat de garantir l'eficàcia general del que estipula aquest instrument.  
Així l'atorguen i el subscriuen, una vegada llegit i en tres exemplars, en el lloc i en la data indicats més munt.  
El conseller de Treball i Afers Socials,  
FRANCISCO J. SANAHUJA SANCHIS  
El secretari de la Unió General de Treballadors,  
RAFAEL RECUENCO MONTERO